Tsitsipas klop Zverev vir halfeind-plek | Netwerk24
Stefanos Tsitsipas van Griekeland het nog nie 'n stel verloor in sy debuut by die jaareindtoernooi nie. Foto: Getty Images
Nittoatpfinals.com berig die 21-jarige Griek het drie keer op die Duitser se afslaan deurgebreek om hul wedstryd in Groep Andre Agassi met 6-3, 6-2 te wen.
Tsitsipas het met die oorwinning sy wenrekord teen Zverev tot 4-1 verbeter.
"Ek was regtig verras met my vertoning vandag," sê die sesde gekeurde Tsitsipas, wat nog nie 'n stel in sy debuut by die toernooi verloor het nie.
Rafael Nadal het in die vroeër wedstryd in die groep sy hoop op die ontwykende ATP-jaareindtitel lewendig gehou toe hy van 1-5 en 'n wedstrydpunt teen hom in die beslissende stel teruggeveg het om Daniil Medvedev met 6-7(3), 6-3, 7-6(4) te troef.
Dit het gelyk asof die Rus met sy eerste sege oor Nadal gaan wraak neem in hul eerste ontmoeting sedert die eindstryd van die Amerikaanse Ope. Maar Nadal, oor wie se deelname daar vooraf vrae was weens 'n maagspierbesering, wou nie gaan lê nie.
Die Spanjaard se sege beteken dat Novak Djokovic nou die toernooi móét wen as hy die jaar as die voorste speler wil afsluit.
Dit plaas baie druk op Djokovic wat Donderdag in sy laaste Groep Bjorn Borg-wedstryd teen Roger Federer in 'n maak-of-breek-stryd te staan kom.